Jason Daði Svanþórsson reyndist hetja Blika þegar liðið mætti nýliðum Leiknis í úrvalsdeild karla í fótbolta í gærkvöldi. Jason skoraði tvö mörk fyrir Breiðablik í lok leiks og tryggði liðinu sem margir spá Íslandsmeistaratitli eitt stig.
Þrír leikir voru spilaðir í annarri umferð úrvalsdeildar karla í fótbolta í gærkvöldi. Breiðablik sótti nýliða Leiknis heim í Breiðholt í fjörugum leik.
Blikar máttu sæta sig við 2-0 tap fyrir KR í fyrstu umferð en Leiknismenn gerðu markalaust jafntefli við Stjörnuna. Thomas Mikkelsen skoraði fyrsta mark leiksins í gærkvöldi eftir hornspyrnu um miðjan fyrri hálfleik og staðan 1-0 fyrir Breiðablik. Blikar virtust líklegri til að bæta í það sem eftir lifði fyrri hálfleiks en Máni Austmann Hilmarsson skoraði glæsilegt mark fyrir Leikni í uppbótartíma hálfleiksins og staðan jöfn í leikhléi.
Leiknismenn hófu seinni hálfleikinn af krafti og Emil Berger breytti stöðunni fljótlega í 2-1. Sævar Atli Magnússon bætti svo þriðja markinu við úr víti en dómurinn var umdeildur. Síðustu tuttugu mínúturnar hresstust Blikar svo um munaði og sóttu stíft. Hinn 21 árs gamli Jason Daði Svanþórsson sem kom frá Aftureldingu í vetur reyndist drjúgur og skoraði tvö mörk fyrir Breiðablik sem krækti þar með í sitt fyrsta stig í sumar. Lokatölur í Breiðholti 3-3.
Á Akranesi tók ÍA á móti Víkingi. Helgi Guðjónsson kom gestunum yfir strax á fyrstu mínútu og sú forysta hélst allt þar til í lokin þegar Þórður Þórðarson jafnaði fyrir Skagamenn og 1-1 niðurstaðan. Í Kórnum í Kópavogi mættust svo HK og Fylkir. Djair Parfitt-Williams kom Fylkismönnum yfir snemma leiks og bætti öðru marki við í upphafi síðari hálfleiks. Stefán Alexander Ljubicic minnkaði muninn í 2-1 stuttu síðar og Ásgeir Marteinsson jafnaði fyrir HK í uppbótartíma.
Öllum þremur leikjum gærkvöldsins lauk því með jafntefli og samtals 12 mörk voru skoruð. Umferðinni lýkur í kvöld með tveimur leikjum, stórleik FH og Vals í Kaplakrika og viðureign Keflavíkur og Stjörnunnar suður með sjó. Báðir leikirnir hefjast klukkan kortér yfir sjö.